Bračni vikend pripremaju i vode aktivni članovi Hrvatske zajednice bračnih susreta. Vikend pruža mogućnosti osobnoga rasta u komunikaciji te produbljuje ženidbeno zajedništvo žene i muža koji žele ili osjećaju potrebu učiniti nešto lijepo za svojega bračnog druga, kao i za sama sebe. Voditelji su osposobljeni bračni parovi i jedan svećenik. Sudjelovanje na bračnom vikendu omogućava sudionicima dublje doživjeti sebe i svoga bračnog partnera te posvijestiti bogatstvo u dijeljenju osjećaja i dijaloga. Dok se mnogi supružnici žale da nemaju vremena jedno za drugo, članovi HZBS-a smatraju da se zahvaljujući bračnim vikendima dolazi do dubokog osobnog uvjerenja kako su vrijeme odvojeno za bračni dijalog i kvaliteta bračnog dijaloga neophodan uvjet za uspješan brak i sretnu obitelji. Na području Đakovačko-osječke nadbiskupije zaživjelo je pet lokalnih zajednica bračnih susreta: Đakovo, Osijek, Otok – Nijemci, Slavonski Brod i Županja.